Tennessee Williams

**Thomas Lanier Williams III** (Columbus, Mississippi, 1911ko martxoaren 26a – New York, 1983ko otsailaren 25a) antzerkigile estatubatuarra izan zen. Bi aldiz eraman zuen Pulitzer saria, 1948an *Desio izeneko tranbia* (*A Streetcar Named Desire)* obragatik eta 1955an *A Cat on Hot Tin Roof* obragatik. Bi horiez gain, New Yorkeko Antzerki Kritikaren saria jaso zuten *The Glass Menagerie* (1945) eta *The Night of the Iguana* (1961) lanek. Bere antzerki lanetako asko film bihurtu izanak mundu-mailako ospea eman dio.

## Bizitza 
Columbusen jaio zen, Mississippi estatuan, amaren aldeko aitonaren etxean. 1918an, familia St. Louisera, Missouri, lekualdatu zen. 1930eko hamarkadaren hasieran, Williamsek Missouri-Columbiako Unibertsitatean ikasi zuen. 1935ean, publiko aurrean antzeztu zen bere lehenbiziko lana idatzi zuen Memphisen.

New Orleansen, Louisina, bizi izan zen Williams denboraldi batez. Bertan idatzi zuen *Desio izeneko tranbia* (*A Streetcar Named Desire)* 1947an*.*

New Orleansetik New Yorkera lekualdatu zen, eta hainbat lan egin zituen bertan. Estatu Batuak gerran sartu zenean, ezgai izendatu zuten bere psikiatria-espedientea, homosexualitatea, alkoholismoa eta bihotzeko eta nerbio-arazoak zirela eta.

1943an, Hollywoodera joan zen, Metro Goldwyn Mayer-ek kontratatua eleberri arrakastatsu baten zinemarako egokitzapena egiteko. *The Glass Menagerie* antzezlanean, ama eta arreba jarri zituen taula gainean. Obra 1945ean estreinatu zen New Yorken. Izan zuen arrakastak, goizetik gauera pertsonaia ospetsu bihurtu zuen Williams, 34 urterekin.

Bi urte geroago, arrakasta berretsi zuen *Desio izeneko tranbia* (*A Streetcar Named Desire)* obrarekin. Elia Kazanek eraman zuen pantaila handira, Marlon Brando eta Vivien Leigh aktoreek antzeztua. 1976an, Canneseko Zinemaldiko epaimahaiko presidentea izan zen.

1979an, St. Louiseko Famaren Pasealekuan gehitu zuten bere izena.

1983ko otsailaren 25ean, Williams hilik aurkitu zuten Elysée hoteleko suitean, New Yorken, 71 urte zituela. Auzitegiko medikuaren txostenak adierazi zuenez, ontzi baten tapoia kontrako eztarrira joan eta itota hil zen. St. Louiseko Calvary hilerrian lurperatu zuten, Missourin.

## Idazlan aukeratuak 
### Antzezlanak 
* *The Glass Menagerie* (1944)
* *This Property is Condemned* (1946)
* *Stairs to the Roof* (1947)
* *A Streetcar Named Desire* (1947)
* *Summer and Smoke* (1948)
* *The Rose Tattoo* (1951)
* *Camino Real* (1953)
* *Hello from Bertha* (1954)
* ''Lord Byron's Love Letter* (1955)
* *Cat On a Hot Tin Roof* (1955)
* *Baby Doll* (1956)
* *Orpheus Descending* (1957)
* *Suddenly, Last Summer* (1958)
* *Sweet Bird of Youth* (1959)
* *The Night of the Iguana* (1961)
* *The Milk Train Doesn't Stop Here Anymore* (1963)
* *The Red Devil Battery Sign* (1975)
* *Clothes for a Summer Hotel* (1980)
* *The Notebook of Trigorin* (1980)

### Eleberriak 
* *The Roman Spring of Mrs. Stone* (1950)

### Istorio laburrak 
* *Hard Candy: a Book of Stories* (1959)

### Poemak 
* *Androgyne, Mon Amour: Poems* (1977)

### Euskaratuak 
* Desio izeneko tranbia (*A Streetcar Named Desire*) Alberdania / Elkar, 2005 (Literatura unibertsala bilduma 114). Itzultzailea: Xabier Paya
* Kristalezko zooa (*The Glass Menagerie''). Itzultzailea: Kepa Errasti

## Erreferentziak 
## Ikus, gainera 
* Literatura amerikarra.
* Ingelesezko literatura.